Kažimír, Peter, podpredseda vlády a minister financií SR (2013-09-19):
Ďakujem ešte raz. Boj proti daňovým únikom. Tri slová. Tieto tri slová sú naozaj, dnes predstavujú zlatú niť, ktorou je pretkaná politika, hospodárska politika našej vlády, a naozaj táto agenda patrí medzi priority nielen rezortu financií, ale aj rezortu ministerstva vnútra, dnes aj funkčnej Generálnej prokuratúry a snáď sa dožijeme aj súčinnosti justičného okruhu. Aj preto koncom mája minulého roku vláda schválila akčný plán, ktorý obsahuje 50 konkrétnych opatrení na obmedzenie daňových podvodov a daňových únikov. Polovica z týchto opatrení už bola odvtedy prijatá a pokračujeme v implementácii zvyšných opatrení. Akčný plán už prináša svoje výsledky, keď napríklad príjmy z dane z pridanej hodnoty boli za 1. polrok vyššie, ako sme očakávali, a to v čase, keď prvý štvrťrok tohto roku bol vlastne symbolom návratu druhého vrcholu krízy za posledných päť rokov. To znamená, samotný ekonomický život na Slovensku pod vplyvom prepadu ekonomických aktivít v zahraničí klesal, ale výber dane z pridanej hodnoty, z tohto pohľadu nelogicky, sa udržiaval, dokonca stúpal. Čiže jedinou logickou odpoveďou, prečo sa tak dialo, je to, že začal fungovať boj s daňovými únikmi. Národná bločková lotéria je jedným, naozaj jedným z opatrení akčného plánu. Jej hlavným cieľom je obmedziť daňové úniky na dani z príjmov a dani z pridanej hodnoty, ktoré v súčasnosti podľa odhadov finančnej správy v prípade obchodu cez registračné pokladnice predstavuje 150 mil. eur. Je to odhad. Chceme zvýšiť povedomie občanov, aby za každý nákup alebo poskytnutú službu požadovali platný pokladničný doklad. Pretože bločková lotéria nie je cieľom. Je to prostriedok. Cieľom je naozaj zvýšiť povedomie ľudí vo vzťahu k plateniu daní. Snažíme sa znížiť tú toleranciu a niekedy až solidaritu s tými, ktorí dane neplatia. Ďalším prínosom tejto lotérie je jej vzdelávací potenciál, presne tak, ako som povedal, vďaka ktorému sa môže stať dobrý nástrojom šírenia daňovej osvety. Cieľom je podporiť a motivovať občanov, ale aj podnikateľské subjekty k normálnemu a férovému správaniu pri platení a prijímaní platieb za tovary a služby. Som presvedčený, a prvé, naozaj prvé dni spustenia lotérie to potvrdzujú, že výhry motivujú ľudí, aby požadovali pokladničné bločky aj v prípadoch, keď to inak nepovažujú za nutné. Prostredníctvom pozitívnej motivácie tak zvyšujeme aj daňovú disciplínu. Navyše, veľmi ma teší, že podnikatelia kvôli lotérii neznášajú žiadne dodatočné náklady na nákup nových pokladníc, iných zariadení či dodatočnú úpravu softvéru, to bola základná podmienka pri uvádzaní tohto nápadu do života. Nechceli sme klásť na plecia našich obchodníkov ďalšie náklady, ktoré by vyplývali zo spustenia tejto hry. My chceme naozaj len to, aby sa podnikatelia správali normálne, to znamená, aby vydávali svojim zákazníkom bločky za nákup tovaru a služieb. Pravé bločky. Keď som už spomenul služby, dámy a páni, nedá mi nespomenúť, že práve v sektore služieb dochádza k najväčším únikom na dani z pridanej hodnoty v tejto oblasti. Rovnako som veľmi potešený neustále narastajúcim počtom registrácií, o ktorých vás denne informuje lotériová spoločnosť TIPOS. K včerajšiemu dňu sa počet zaregistrovaných dokladov vyšplhal na neuveriteľných 1 384-tisíc, čo dokazuje naozaj veľký záujem ľudí. Pretože, pre porovnanie, týždenne na klasické číselné hry tipuje, asi 200-tisíc tiketov je podaných, to znamená, povedzme nejakých 800-900-tisíc mesačne, tu máme po troch dňoch skoro 1 400-tisíc tiketov. Musím priznať, že tento záujem je väčší, ako sme očakávali, a príjemne nás prekvapuje. Takže, vážené dámy, vážení páni, ak ste to doteraz neurobili, vyberte si jednu z možností, ako sa do Národnej bločkovej lotérie zapojiť. Pokladničný doklad si môžete zaregistrovať vyplnením tiketu na zbernom mieste TIPOS-u, cez mobilnú aplikáciu poslaním SMS na číslo štyri sedmičky alebo v predajniach partnerov lotérie, u ktorých prebehne registrácia dokladu automaticky po nákupe. Každý bloček správne zaregistrovaný do lotérie má dve šance na výhru: Prvá šanca sa žrebuje každých 14 dní, spravidla v pondelok, a desať výhercov bude známych nasledujúcu stredu. Hlavná výhra je 10-tisíc eur, ostatné výhry v ďalších poradiach sú v celkovej hodnote ďalších 10-tisíc eur. Druhá šanca sa žrebuje každých 28 dní a hrá sa o osem rovnocenných vecných výhier. Tých prvých výhier bude osem osobných automobilov. Výhry v lotérii sú navyše oslobodené od daní z príjmu, čo nerád počujem, ale aj od povinnosti zasielať priznanie z príjmu do zdravotnej poisťovne. Dovoľte mi ešte zopakovať, že ak podnikateľ má podľa zákona o používaní elektronickej registračnej pokladnice povinnosť používať pri predaji tovaru túto pokladnicu a vyhotoví faktúru za predaj tovaru alebo poskytnutie služby, je povinný pri jej úhrade v hotovosti alebo inými platobnými prostriedkami prijatú tržbu zaevidovať v tejto pokladnici a vydať pokladničný doklad. Inak porušuje zákon. Koľko vás bude zapojenie do lotérie stáť? Toto je veľmi častá otázka. Nič, ak sa budete registrovať cez internet alebo prostredníctvom aplikácií pre mobilné telefóny a tablety a v predajniach partnerov Národnej bločkovej lotérie, dneska sú to dve spoločnosti, Fax Copy a ŠEVT. V zberniach spoločnosti TIPOS platíte 20 centov za manipulačný poplatok mandatárom spoločnosti TIPOS, nie spoločnosti TIPOS-u, a pri registrácii cez SMS je to 12 centov, ktoré nie sú príjmom spoločnosti TIPOS, ale opäť operátorov. Takže ja verím, že aj napriek rôznym neprajníkom, vrátane hackerov, neveriacich Tomášov, kritikov, a ja dokonca aj týmto všetkým ďakujem za diskusiu, lebo aj táto diskusia pomáha tejto téme, lebo, opakujem, naším cieľom nie je samotná hra, je to len prostriedok na dosiahnutie cieľov a tým cieľom je naozaj lepší výber daní. Ďakujem. Skončil som. (Potlesk.)